《夏日闲居杂咏 其二》
清代·汪缙

日色川上媚，烟光草际重。横塘夹修竹，十里蝉声中。

我来古渡头，岁月多行踪。行踪一何多，言瞻墓上松。

墓在塘之西，家住塘之东。时节须祭扫，悠悠一水通。

秋林静虚白，春山霭空濛。气候良自佳，泛舟每从容。

炎夏少经过，安知野趣浓。野趣浓如此，欣赏情何穷。

作者简介：（1725—1792）江苏吴县人，字大绅，号爱庐。诸生。为学通儒释，作《无名先生传》，谓先生讲学不朱不王。又作《撞庵先生记》，自称学无墙壁，行无辙迹。工诗文，受袁枚称道。有《二耕草堂集》、《汪子文录》。